b'\n_START_ARTICLE_\nPeritonealdialyse\n_START_PARAGRAPH_\nPeritonealdialyse (PD) er en form for nyreerstattende behandling ved langtkommen kronisk nyresvikt. Andre former for nyreerstattende behandling er nyretransplantasjon og hemodialyse (bloddialyse). Ved dialyse er hensikten \xc3\xa5 fjerne avfallsstoffer og eventuelt v\xc3\xa6ske fra pasientens blod som hoper seg opp n\xc3\xa5r nyrene ikke lenger fungerer som de skal._NEWLINE_Som forberedelse til behandlingen, opereres det inn et kateter i bukhulen som munner ut p\xc3\xa5 huden p\xc3\xa5 magen. Selve operasjonen er relativt rask og lite omfattende og pasienten f\xc3\xa5r som regel full narkose under inngrepet. Det beste er \xc3\xa5 forberede behandlingen og legge inn kateteret noen uker f\xc3\xb8r planlagt oppstart av dialysebehandling, men det er ogs\xc3\xa5 mulig \xc3\xa5 starte akutt like etter innleggelse av kateter hvis det er behov for det._NEWLINE_Det settes normalt inn to til tre liter dialysev\xc3\xa6ske i bukhulen. Denne v\xc3\xa6sken inneholder varierende konsentrasjon av glukose, samt ulike salter. Bukhinnen fungerer som en semipermeabel (halvgjennomtrengelig) membran mellom blodet til pasienten og dialysev\xc3\xa6sken. Avfallsstoffer som finnes i blodet til pasienten, g\xc3\xa5r over i dialysev\xc3\xa6sken, som ikke inneholder disse avfallsstoffene ved diffusjon. Overskuddsv\xc3\xa6ske fra blodet g\xc3\xa5r over til dialysev\xc3\xa6sken ved osmose. Ulike konsentrasjoner av sukker i dialysev\xc3\xa6sken, trekker varierende grad av v\xc3\xa6ske ut fra kroppen og dette tilpasses den enkelte pasient. Etter noen timer er det oppn\xc3\xa5dd likevekt i innhold av stoffer og v\xc3\xa6ske mellom blodet og dialysev\xc3\xa6sken og man t\xc3\xb8mmer dialysev\xc3\xa6sken, som inneholder avfallsstoffer fra blodet og eventuelt v\xc3\xa6skeoverskudd, ut via kateteret f\xc3\xb8r man setter inn ny dialysev\xc3\xa6ske og prosessen gjentas. Det kan gj\xc3\xb8res manuelle skift fire ganger i d\xc3\xb8gnet. Fylling og t\xc3\xb8mming tar ca. 10-15 minutter og v\xc3\xa6sken er i bukhulen i 4-6 timer f\xc3\xb8r den tappes ut. Dette kalles CAPD (continuous ambulatory peritoneal dialysis). Alternativt kan man bruke APD (automated peritoneal dialysis) der man kobler seg til en maskin ved leggetid og maskinen er programmert og s\xc3\xb8rger for at v\xc3\xa6ske settes inn og t\xc3\xb8mmes flere ganger i l\xc3\xb8pet av natten mens pasienten sover._NEWLINE_All behandling foreg\xc3\xa5r i hjemmet (eventuelt p\xc3\xa5 sykehjem). Pasienten f\xc3\xa5r oppl\xc3\xa6ring p\xc3\xa5 sykehuset ved oppstart og gjennomf\xc3\xb8rer behandlingen selv. Pasienten m\xc3\xb8ter til regelmessige kontroller p\xc3\xa5 sykehuset (ca. en gang per m\xc3\xa5ned) og har i tillegg telefonisk kontakt med sykepleiere som kan bist\xc3\xa5 med r\xc3\xa5d og eventuelle justeringer. Ved behov kan hjemmesykepleien fast hjelpe pasienten med behandlingen. Det kalles da assistert PD. Dialysev\xc3\xa6sken leveres til hjemmet og det krever litt ekstra plass til oppbevaring._NEWLINE_Det er flere fordeler med peritonealdialyse fremfor hemodialyse. Behandlingen foreg\xc3\xa5r i hjemmet og man slipper reisevei til og fra sykehuset flere dager per uke. Pasienten er selvstendig i behandlingen. _NEWLINE_Hvis man har gjennomg\xc3\xa5tt operasjoner i buken, kan det v\xc3\xa6re sammenvoksninger i bukhinnen som gj\xc3\xb8r peritonealdialyse vanskelig. Det er \xc3\xb8kt fare for infeksjoner hos pasienter med visse tarmsykdommer og hos pasienter som har stomi (utlagt tarm) og disse b\xc3\xb8r tilbys annen dialysebehandling. Ved behov for store v\xc3\xa6sketrekk (for eksempel hos pasienter helt uten egen urinproduksjon), kan det hende at peritonealdialyse ikke gir tilstrekkelig v\xc3\xa6sketrekk. Da g\xc3\xa5r det eventuelt an med kombinasjonsbehandling med b\xc3\xa5de PD og HD eller overgang til kun HD._NEWLINE_Det er en viss fare for infeksjoner i bukhinnen i forbindelse med kateteret som g\xc3\xa5r gjennom huden og inn i bukhulen. Det kalles bukhinnebetennelse. Det kan ogs\xc3\xa5 bli infeksjon i huden rundt innstikkstedet for kateteret (exit-site-infeksjon) eller i tunnelen der kateteret g\xc3\xa5r under huden f\xc3\xb8r det g\xc3\xa5r inn i bukhulen (tunnelinfeksjon). Dette m\xc3\xa5 ogs\xc3\xa5 antibiotikabehandles. \xc3\x85rsak til infeksjonene er kan v\xc3\xa6re bakterier fra huden til pasienten._NEWLINE_Mange pasienter klarer seg i mange \xc3\xa5r med PD, men hos noen vil bukhinnen bli fortykket og fungere for d\xc3\xa5rlig til at man f\xc3\xa5r tilfredsstillende dialyseeffekt. I tillegg tapes ofte resterende nyrefunksjon med tiden og de fleste pasientene f\xc3\xa5r behov for overgang til hemodialyse p\xc3\xa5 sikt, hvis ikke de blir nyretransplantert.'